தரத்தை மேம்படுத்தும் நெட்பிளிக்ஸ்

நெட்பிளிக்ஸ் நிறுவனம் தனது ஒளிபரப்புத் தரத்தை மேம்படுத்துவதற்காக, ஹெச்டிஆர் 10 + தொழில்நுட்பத்தைப் பயன்படுத்தப் போவதாக அறிவித்துள்ளது.

கடந்த பத்தாண்டுகளுக்கு முன்னரே காணொளிகளை ஹெச்டிஆர் (High Dynamic Range) தரத்தில் வழங்கத் தொடங்கியது நெட்பிளிக்ஸ் நிறுவனம். இது இப்போது ஹெச்டிஆர் 10+ தரத்திற்கு மேம்பாடு அடைந்துள்ளது. இந்த மேம்பாட்டைப் பற்றி அறிந்துகொள்ள, முதலில் ஹெச்டிஆர் என்றால் என்ன என்பதை நாம் புரிந்துகொள்ள வேண்டும். ஹெச்டிஆர் என்பது உயர் இயக்க வரம்பு என விரிவாக்கம் பெறுகிறது.

வழக்கமான காட்சித் தொழில்நுட்பங்களில் ஒரு காணொளியைப் பார்க்கும்போது, அதில் உள்ள வெளிச்சமான பொருள்கள் அதீத வெளிச்சமாகவும், இருண்ட நிலையில் உள்ள பொருள்கள் அதிகமாக இருண்ட நிலையிலும் பார்ப்பவர்களின் கண்களுக்குத் தெரியும். சில சமயங்களில் இருண்ட நிலையில் உள்ள பொருள்கள் முழுவதும் மறையும் நிலையும் ஏற்பட்டது. ஹெச்டிஆர் தொழில்நுட்பத்தின் முக்கியமான நோக்கமே இந்த ஏற்ற இறக்கத்தைக் குறைப்பதுதான்.

இது ஒளி மாறுபாட்டைக் குறைத்து, அதனை மனிதக் கண்களுக்கு ஏற்றார்போல் மீட்டுருவாக்கம் செய்கிறது. இதன் மூலம் பார்வையாளர்களுக்கு மிகவும் ஆழ்ந்த, மறக்க முடியாத காட்சி அனுபவத்தை வழங்குகிறது. இந்த தொழில்நுட்பத்தைக் கொண்டு வந்த பிறகு தங்களின் ஒளிபரப்பும் நேரம் 300 விழுக்காடு அதிகரித்துள்ளதாக நெட்பிளிக்ஸ் நிறுவனம் கூறியுள்ளது. என்னதான் அற்புதமான தொழில்நுட்பமாக இருந்தாலும் அதற்கும் மேம்பாடு வேண்டுமல்லவா.

ஆகையால் ஹெச்டிஆரின் மேம்பட்ட வடிவமான ஹெச்டிஆர் 10+ ஐ தனது ஒளிபரப்புத் தொழில்நுட்பமாகப் பயன்படுத்தப் போவதாக அறிவித்துள்ளது நெட்பிளிக்ஸ். ஹெச்டிஆர் 10 + ஐப் பற்றிப் பார்க்கும்பொழுது, அது காணொளியின் ஒவ்வொரு காட்சியையும்(Frame)ஆய்வு செய்து, அதில் ஒளி அளவு மாற்றங்களைச் செய்கிறது. இது இயங்குநிலை மெட்டா தரவுகளை அடிப்படையாகக் கொண்டு செயல்படுகிறது.

இரண்டுக்குமான வித்தியாசத்தை ஓர் உவமையோடு எளிதாகப் புரிந்துகொள்ளலாம். ஹெச்டிஆர் என்பது ஒரு சமையல் குறிப்பைப் பயன்படுத்தி, அதில் எந்த மாற்றத்தையும் செய்யாமல் உணவைத் தயாரிப்பது போன்றது. அது நன்றாகவும் இருக்கலாம், இல்லாமலும் போகலாம். ஆனால் ஹெச்டிஆர் 10 + ஐப் பொறுத்தவரை, இது அதே சமையல்குறிப்பைப் பயன்படுத்தினாலும், நமது தேவைக்கேற்ப உப்பு, மிளகு, மசாலா போன்றவற்றைச் சேர்த்துக் கொள்வது போன்றது. இந்த வித்தியாசத்தால்தான் ஹெச்டிஆர் 10+ காட்சிகள் பெரும்பாலும் மிகவும் உயிரோட்டமானதாகவும் நுண்ணிய விவரங்களுடனும் இருக்கின்றன.

இதனைப் பெற விரும்பும் பயனர்கள் நெட்பிளிக்ஸ் சந்தாவைப் பயன்படுத்துபவர்களாக இருக்க வேண்டும். பயனர்களின் கருவியானது AV1 காணொளி குறியீட்டு வடிவத்தையும் ஹெச்டிஆர் 10+ ஐயும் ஒத்துழைக்க வேண்டும். நெட்பிளிக்ஸ் வெளியிட்டுள்ள அறிவிப்பில் இது பற்றித் தெளிவாக விளக்கப்பட்டுள்ளது. தேவைப்படுபவர்கள் அதனைப் படித்துத் தெரிந்துகொள்ளலாம்.

மு.‌ இசக்கிமுத்து